FI Euroopan unionin virallinen lehti C 375/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 375/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”CEBOLLA FUENTES DE EBRO”

EY-N:o: ES-PDO-0005-0817-08.07.2010

SMM ( ) SAN ( X )

1. Nimi:

”Cebolla Fuentes de Ebro”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Cebolla Fuentes de Ebro -sipuleilla tarkoitetaan Fuentes de Ebron alkuperäistä kantaa olevia, puutarhakasvilajikkeiden yleiseen luetteloon merkityistä Allium cepa L. -lajin lajikkeista Cebolla Dulce de Fuentes ja Cebolla Blanca Gruesa de Fuentes polveutuvia sipuleita.

Kyseessä oleva suojattu alkuperänimitys kattaa kaupallisesti hyödynnettävät muodot, jotka jaotellaan sadonkorjuun aikaisten fenologisten havaintojen perusteella seuraavasti:

I Tuleentunut sipuli. Korjuu, kun sipuli on korjuukypsä eli vaiheessa 9 fenologisen seurannan mukaan (jonka sipulille kuvannut Suso et al. 1992).

II Varhaissipuli. Korjuu keskellä kasvuvaihetta, jonka aikana turpoaminen sipuliksi tapahtuu, eli vaiheessa 7 Suso et al. (1992) ehdottaman kypsymisasteikon mukaan. (ITEA, Vol. 88(1): 46–62).

Erityistunnusmerkit

— Kuoren väri: oljenvaalea. Varhaissipulilla väri on vihertävän valkoinen.

— Sisuksen väri: valkoinen.

— Aistinvaraiset ominaisuudet: mieto maku, vähäinen kirpeys, sisemmät kerrokset hyvin pehmeitä ja meheviä, ei jätä jälkimakua.

Tuleentuneiden sipulien ja varhaissipulien tarjontamuotoja ovat:

— Kokonaiset sipulit,

— kuoritut sipulit – uloimmat kuorikerrokset poistettu.

Cebolla Fuentes de Ebro on Aragónin alueen alkuperäinen elintarvikkeeksi viljeltävä maataloustuote, jota kuluttajat arvostavat suuresti, erityisesti sen mehevyyden vuoksi ja siksi, että sipulin maku ei ole erityisen kirpeä eikä siitä jää ikävää jälkimakua. Nämä seikat erottavat sen muista sipulilajikkeista.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

— Viljely ja sadonkorjuu.

3.6 Viipalointia, raastamista, pakkaamista jne. koskevat erityiset säännöt:

Sipulien asianmukaisella pakkaamisella ja varastoinnilla markkinoille toimittamiseen saakka on merkittävä vaikutus lopputuotteen laatuun. Tämä koskee erityisesti Dulce de Fuentes -lajiketta. Sen vesipitoisuus on suuri, mikä tekee sipulin meheväksi mutta myös alttiiksi vaurioille käsittelyn ja kuljetuksen aikana, kuten todetaan Miguel Carravedon ja Cristina Mallorin kirjassa Variedades autóctonas de cebollas españolas, ISBN 84-8380-0006-5, ja Horticultura-lehden numerossa 205 maaliskuulta 2008.

Alueen kauppiailla on tarvittava kokemus siitä, kuinka kyseinen sipuli käyttäytyy, kun sitä kuljetetaan, jalostetaan, pakataan ja lopuksi varastoidaan rajatulla alueella vallitsevan ikivanhan perinteen mukaisesti. Nykyisten kauppiaiden edeltäjät viljelivät 1900-luvun ensimmäisellä kolmanneksella tätä sipulia, jonka he itse letittivät ja punoivat varsista myyntikuntoon ja veivät rattailla määränpäähän. Sen jälkeen, 1940-luvulta alkaen myynti levisi rautateitä ja valtateitä myöten kauempana tuotantoalueesta oleville markkinoille. Tämän toiminnan aloittivat useat eri yritykset, jotka kuuluvat suojattua alkuperänimitystä hakevaan ryhmään. Sipulin käsittelystä tällä tavoin saadun kokemuksen turvin kyseiset yritykset perustivat 1980-luvulla ensimmäiset sipulin varastointiin, jalostukseen ja pakkaamiseen tarkoitetut laitokset.

Edellä olevan perusteella tuotteen pakkaaminen on suoritettava suojattua alkuperäisnimitystä vastaavan rajatun maantieteellisen alueen sisäpuolella, koska sipuli vaurioituu helposti ja kuljetus saattaa heikentää sen laatua. Samalla voidaan turvata tuotteen alkuperä ja jäljitettävyys sen määränpäähän asti ja minimoida sellaiset myöhemmät käsittelyt, jotka saattaisivat heikentää suojatun alkuperänimityksen saaneiden sipuleiden laatua.

Pakkaajalla on oltava käytössään suojatun alkuperänimityksen saaneita sipuleita varten menetelmät, joilla ne voidaan pakata erillään muista mahdollisesti pakattavista sipuleista.

3.7 Merkintöjä koskevat erityiset säännöt:

Merkinnöiltä voimassa olevassa lainsäädännössä edellytettyjen tietojen lisäksi kussakin pakkauksessa on oltava nähtävillä:

— SAN-tunnus, johon sisältyy maininta ”Cebolla Fuentes de Ebro”,

— pakkaajan/lähettäjän nimi tai toiminimi,

— tuote-erän numero,

— merkintä ”varhaissipuli” tai ”kuorittu” ao. tapauksissa,

— numeroitu tarkastusmerkki.

4. Maantieteellisen alueen tarkka rajaus:

Suojattua alkuperänimitystä Cebolla Fuentes de Ebro vastaava maantieteellinen alue käsittää seuraavassa lueteltujen Zaragozan maakuntaan kuuluvien kuntien alueella olevat maat: Fuentes de Ebro, Mediana de Aragón, Osera de Ebro, Pina de Ebro, Quinto sekä Villafranca de Ebro.

5. Yhteys maantieteelliseen alueeseen:

5.1 Maantieteellisen alueen erityisyys:

Cebolla Fuentes de Ebro -sipulin viljelyalue sijaitsee Ebron laakson keskiosassa, jossa vallitsee selkeästi määritelty Välimeren mannerilmasto. Kyseessä on niin kutsuttu Ebron tertiäärikauden vajoama, jossa maaperä on leimallisesti fluviaalimaata ja sisältää runsaasti kipsiä ja kalkkikiveä.

Alueen ilmaston tyypillisiä piirteitä ovat kuivuus sekä mantereisuus ja tuulet. Kuivuus ilmenee sateen määrässä, vuotuinen sademäärä on noin 350 mm, joka jakautuu vuodenaikojen mukaan niin, että eniten sataa kevät- ja syyspäiväntasauksen aikoihin ja vähiten kesä- ja talvipäivänseisauksen aikoihin. Yhdistettynä korkeaan lämpötilaan tämä merkitsee pitkäaikaista kuivuusstressiä (kesäkuusta lokakuuhun).

Mantereisuus merkitsee suuria lämpötilaeroja, ja kesät ovatkin kuumia ja talvet kylmiä. Vuoden keskilämpötilan isotermi on 13–15 °C. Lämpötila voi tiettyinä aikoina olla alimmillaan jopa alle 5 °C, alhaisimmat lämpötilat mitataan joulu- ja tammikuussa. Kesällä korkein lämpötila on keskimäärin yli 30 °C, ja lämpimintä on kesä-, heinä- ja elokuussa, jolloin lämpötila voi nousta lähelle 40 °C:ta.

Tuulista on syytä mainita viljelyalueen yllä puhaltava kylmä pohjoistuuli (cierzo). Se on voimakas, hyvin kylmä ja kuiva tuuli, joka syntyy Ebron laaksossa Cantabrianmeren ja Välimeren välisen paine-eron vaikutuksesta, kun Välimerellä vallitsee matalapaine ja Cantabrianmerellä korkeapaine.

Tiivistetysti voidaan sanoa, että kyseiselle alueelle luonteenomaisia piirteitä ovat viljava maa, jossa on runsaasti kipsiä ja kalkkikiveä ja jonka pH on korkea, sekä aroilmaston kaltainen tuulinen ja vähäsateinen mikroilmasto.

5.2 Tuotteen erityisyys:

Cebolla Fuentes de Ebro erottuu erityispiirteidensä vuoksi muista alueella viljeltävistä vihanneksista. Sen varsi on paksu, ja sipulin ulkokuori on väriltään oljenvaalea ja sisemmät kerrokset ovat valkoisia ja niissä on sienimäinen rakenne. Tärkein tätä sipulia luonnehtiva ominaisuus on kuitenkin sen vähäinen kirpeys, ja siitä sanotaankin, että ”ei polta ja maistuu vähän makealta”.

Ravitsemukselliselta kannalta terveellisintä on syödä Cebolla Fuentes de Ebro -sipuli tuoreena. Se sopii tällaiseen käyttöön erittäin hyvin, koska siltä puuttuvat muiden sipulien ikävät ominaisuudet kuten kirpeys ja pitkään kestävä jälkimaku. Ne ovat ominaisuuksia, joiden vuoksi monet kuluttajat eivät halua syödä sipulia tuoreena.

Cebolla Fuentes de Ebro -sipulin arvostus vaihtoehtona muille hyvin kirpeältä maistuville sipuleille on kasvanut koko Espanjan alueella, kun on opittu tuntemaan sen miellyttävä rakenne ja raikas maku. Kuluttajan kannalta Cebolla Fuentes de Ebro -sipulin kolme tärkeintä ominaisuutta ovatkin vähäinen kirpeys, mehevyys salaateissa ja aragonialainen alkuperä (kyselytutkimus, toteuttanut Centro de Tecnología Agroalimentaria del Gobierno de Aragón ja julkaistu alan julkaisussa Surcos de Aragón, nro 66, 2000).

Edellä kuvatut seikat erottavat Cebolla Fuentes de Ebro -sipulin muista sipulilajikkeista ja selittävät, miksi se syödään yleensä tuoreena.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Cebolla Fuentes de Ebro -sipulin tuotantoalueen maaperän ominaisuudet, kuiva ja tuulinen ilmasto ja ikivanhat kastelumahdollisuudet sekä viljelykäytännöt ja kasvullinen lisäysaineisto ovat avaintekijöitä sille, että sipulin kirpeys jää vähäiseksi, mikä on tärkein kyseisen tuotteen erottava ominaisuus.

Kyseistä sipulia on viljelty geneettistä aineistoa käyttäen tässä rajatun viljelyalueen ulkopuolella toisenlaisissa maaperä- ja ilmasto-oloissa, ja tällöin havaittiin, että sipulien koko pieneni ja rakenne heikkeni ja erityisesti sipulin ominaispiirre eli vähäinen kirpeys voimistui (Informaciones Técnicas nro 110 ja nro 127, jotka Dirección General de Tecnología Agraria del Gobierno de Aragón julkaisi vuosina 2002 ja 2003).

Tärkeimmät tekijät, jotka selittävät edellä mainitun syy-yhteyden alueen ja tuotteen välillä, erityisesti kirpeän maun osalta, ovat ensinnäkin ilmaston äärimmäinen kuivuus, joka aiheuttaa veden puutetta tietyissä kasvuvaiheissa vaikka Ebro-joesta saadaankin kasteluvettä, ja toiseksi rajatun alueen maaperän ominaisuudet. Maaperä on syntynyt Ebro-joen virtausdynamiikan muovaamien kvartäärikauden ainesten päälle muodostuneen maan ja Ebron vajoaman keskiosalle tyypillisten runsaasti kipsiä ja kalkkikiveä sisältävien maiden sekoittuessa keskenään. Näiden ainesten sekoittuessa ja muovautuessa edelleen huuhtoutumisen ja kerrostumisen tuloksena on vuosisatojen kuluessa syntynyt maa-ainesten seos, jossa tätä vihannesta viljellään. Se koostuu USDA:n (United States Department of Agriculture) luokituksen mukaisista loam-, sandy loam- ja silt loam -lajitteista, siinä on runsaasti kipsiä ja kalkkikiveä ja sen pH on lievästi emäksinen. Orgaanista ainesta on vähän, mutta se on jakautuneena koko maakerrokseen. Edellä kuvatut seikat takaavat maalle tiettyjä viljavuusominaisuuksia, eli siinä on tyypillisesti paljon tiettyjä sellaisia makro- ja mikroravinteita, joiden saatavuus kasveille paranee pH:n noustessa. Kaikki tämä vaikuttaa siihen, että sipulin kirpeys jää vähäiseksi, mikä on lopputuotteen erottava piirre.

Eritelmän julkaisutiedot:

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/-CebollaFuentesdeEbro.pdf

(1) EUVL L 93, 31.3.2006, s. 12.